Πανελλήνιο διασυλλογικό πρωτάθλημα ανοικτού στίβου

Το **Πανελλήνιο διασυλλογικό πρωτάθλημα στίβου** ήταν μία βραχύβια διοργάνωση του Ελληνικού στίβου για άνδρες και γυναίκες. Η διοργάνωση ήταν εμπνευσμένη από το Ευρωπαϊκό Κύπελλο Μπρούνο Τζάουλι, μια διοργάνωση με ομαδικό χαρακτήρα για Εθνικές ομάδες στίβου, οι οποίες ήταν χωρισμένες σε κατηγορίες.

Οι πρώτες πανελλήνιες διοργανώσεις στα πλαίσια του διασυλλογικού πρωταθλήματος, διεξήχθησαν προς τα τέλη της δεκαετίας του '70, ύστερα από αναδιάρθρωση που έγινε στη διοργάνωση των αγώνων και τη διεξαγωγή τους σε πέντε φάσεις, με την τελευταία να είναι πανελλήνιας συμμετοχής. Έως τότε τα διασυλλογικά πρωταθλήματα που είχαν ήδη καθιερωθεί από τα τέλη της δεκαετίας του '40, διεξάγονταν σταθερά σε τοπικό επίπεδο. Στην τελική πανελλήνια φάση, τις λίγες φορές που αυτή τελικά διεξήχθη (1977 και 1979), συμμετείχαν επτά σύλλογοι με ομάδα που συμπεριλάμβανε αθλητές σε επίπεδο ανδρών, εφήβων και παίδων, και δικαίωμα συμμετοχής ενός αθλητή ανά αγώνισμα για κάθε σύλλογο.

Η δεύτερη εκδοχή του πανελλήνιου διασυλλογικού ξεκίνησε το 1991, όταν μετά την ολοκλήρωση των τοπικών διασυλλογικών πρωταθλημάτων οι σύλλογοι τοποθετήθηκαν σε τρεις κατηγορίες, την Α΄ και τη Β΄ κατηγορία με 12 σωματεία, και τη Γ΄ κατηγορία με 24 σωματεία. Το 1995 η τελική (Γ΄) φάση του Πανελληνίου διασυλλογικού καταργήθηκε, κάτι που επέφερε τη διαμαρτυρία των συλλόγων της Αττικής.

Η διοργάνωση επανασυστάθηκε το 1999 και διήρκεσε ως το 2003. Σε αυτή την εκδοχή του διεξαγόταν σε τρεις κατηγορίες: την Α΄ Εθνική με 8 συλλόγους, τη Β΄ Εθνική με 16 συλλόγους χωρισμένους σε δύο ομίλους και τη Γ΄ Εθνική με 32 συλλόγους σε τέσσερις ομίλους. Σε κάθε αγώνισμα δικαίωμα συμμετοχής είχε μόνο ένας αθλητής ανά σύλλογο. Επιπλέον σε κάποιες από τις διοργανώσεις οι ομάδες είχαν τη δυνατότητα να χρησιμοποιήσουν ξένους αθλητές (δύο). Πολυνίκης είναι ο Πανελλήνιος με επτά κατακτήσεις στους άνδρες και πέντε στις γυναίκες.

## Νικητές

**Σύνολο τίτλων ανδρών**

**Σύνολο τίτλων γυναικών**

## Εαρινό πρωτάθλημα
Το 2023 και ύστερα από πολλά χρόνια, ο ΣΕΓΑΣ καθιέρωσε μια νέα διοργάνωση πανελλήνιας εμβέλειας στα πλαίσια του διασυλλογικού πρωταθλήματος, το Εαρινό πρωτάθλημα. Οι συμμετοχές των αθλητών στο εαρινό πρωτάθλημα κρίνονται από τις επιδόσεις τους κατά τη συμμετοχή τους στους διάφορους ομίλους του διασυλλογικού πρωταθλήματος. Η διοργάνωση διεξάγεται ανά δύο χρόνια και αποτελεί το κριτήριο για τη συγκρότηση της Εθνικής ομάδας που μετέχει στο ευρωπαϊκό πρωτάθλημα ομάδων.

## Β' περίοδος
Το 1991 τα καθιερωμένα διασυλλογικά πρωταθλήματα των τοπικών επιτροπών λειτούργησαν ως κριτήριο συγκρότησης των τριών εθνικών κατηγοριών και πλέον ορίζονταν ως η α' φάση του διασυλλογικού.

Οι σύλλογοι τοποθετήθηκαν σε τρεις κατηγορίες: την Α' και τη Β' κατηγορία με 12 συλλόγους αρχικά χωρισμένους σε δύο ομίλους των έξι, και τη Γ' με 24 σύλλογους σε τέσσερις ομίλους.

Οι σύλλογοι αγωνίστηκαν σε αυτούς τους ομίλους κατά τη β' φάση της διοργάνωσης. Οι τρεις πρώτες ομάδες των ομίλων της Α' κατηγορίας αγωνίστηκαν για τις θέσεις 1-6 (Α1 όμιλος) κατά τη Γ' φάση, ενω οι υπόλοιπες αγωνίστηκαν για τις θέσεις 7-12 (Α2). Το ίδιο σύστημα ίσχυσε και στη Β' κατηγορία (Β1 και Β2). Στη Γ' κατηγορία οι δύο πρώτοι κάθε ομίλου σχημάτισαν έναν ενιαίο όμιλο οκτώ συλλόγων, ενώ οι υπόλοιποι δεν αγωνίστηκαν κατά τη Γ' φάση.

Ο πρώτος σύλλογος του Α1 ομίλου αναδείχθηκε πρωταθλητής, ενώ οι δύο τελευταίοι του Α2 υποβιβάστηκαν στη Β'. Οι δύο πρώτοι του Β1 ομίλου προβιβάστηκαν στην Α' κατηγορία, ενώ οι δύο τελευταίοι του Β2 υποβιβάστηκαν στη Γ'. Από τη Γ' κατηγορία οι δύο πρώτοι σύλλογοι πέτυχαν την άνοδο στη Β' κατηγορία.

Το σύστημα διεξαγωγής παρέμεινε ίδιο για τις διοργανώσεις του 1992 και του 1994, με την εξαίρεση ότι η α' φάση διαμόρφωνε πλέον μόνο τη Γ' κατηγορία που σχηματιζόταν κατά τη Β' φάση, ενώ τα σωματεία της Α' και της Β' κατηγορίας δεν επηρεάζονταν και η συμμετοχή τους στην α' φάση ήταν προαιρετική.

### 1991
Η τελική (γ') φάση της πρώτης διοργάνωσης διεξήχθη στις 21 Σεπτεμβρίου του 1991. Οι αγώνες της Α' κατηγορίας έγιναν στο στάδιο της Κατερίνης.

### 1992
Η τελική φάση της διοργάνωσης διεξήχθη στις 12 Σεπτεμβρίου του 1992. Οι αγώνες της Α' κατηγορίας έγιναν στο στάδιο Καραϊσκάκη.

### 1994
Η τελική φάση της διοργάνωσης διεξήχθη στις 24 Ιουλίου του 1994. Οι αγώνες της Α' κατηγορίας έγιναν στο Καυτανζόγλειο.

### 1995-1998
Το 1995 στη Β' φάση οι σύλλογοι χωρίστηκαν σε οκτώ ομίλους, ενώ η Γ' φάση και οι εθνικές κατηγορίες καταργήθηκαν, οπότε δεν αναδείχθηκε πρωταθλητής Ελλάδος. Αυτή η κατάσταση παρέμεινε ως το 1999, όταν και ανασυστάθηκαν οι εθνικές κατηγορίες.

## Γ' περίοδος
Το 1999 μετά τη διεξαγωγή των διασυλλογικών πρωταθλημάτων των τοπικών επιτροπών, ο ΣΕΓΑΣ χώρισε τους συλλόγους σε τρεις κατηγορίες.  Τα τοπικά ορίζονταν πλέον ως η Α' φάση, ενώ η πανελλήνια διοργάνωση οριζόταν ως η Β' φάση του διασυλλογικού. Το 1999 οι τέσσερις τελευταίες ομάδες υποβιβάστηκαν στη Β' κατηγορία. Από το 2000 κι έπειτα στη Β' κατηγορία υποβιβάζονταν οι δύο τελευταίες ομάδες.

### 1999
Το Πανελλήνιο διασυλλογικό διεξήχθη το διήμερο 15 και 16 Μαΐου. Πρωταθλητής στην Α' κατηγορία σε άνδρες και γυναίκες αναδείχθηκε ο Πανελλήνιος. 

### 2000
Το 2000 η διοργάνωση διεξήχθη το διήμερο 29 και 30 Ιουλίου. Στους άνδρες ο Ολυμπιακός έκανε την έκπληξη και αναδείχθηκε πρωταθλητής, ενώ στις γυναίκες πρωταθλητής αναδείχθηκε και πάλι ο Πανελλήνιος.

### 2001
Το 2001 το διασυλλογικό πρωτάθλημα διεξήχθη το διήμερο 5 και 6 Μαΐου. Πρωταθλητής στην Α' Κατηγορία σε άνδρες και γυναίκες αναδείχθηκε ο Πανελλήνιος.

### 2002
Το 2002 το πρωτάθλημα διεξήχθη το διήμερο 11 και 12 Μαΐου. Πρωταθλητής σε άνδρες και γυναίκες αναδείχθηκε ξανά ο Πανελλήνιος.

### 2003
Το 2003 το τελευταίο Πανελλήνιο διασυλλογικό πρωτάθλημα διεξήχθη το διήμερο 17 και 18 Μαΐου. Για ακόμη μια χρονιά πρωταθλητής αναδείχθηκε ο Πανελλήνιος σε άνδρες και γυναίκες.

### 2004-2005
Το 2004 το βεβαρυμένο πρόγραμμα λόγω της διεξαγωγής των Ολυμπιακών Αγώνων στην Αθήνα, οδήγησε στην ματαίωση των διασυλλογικών αγώνων. Το 2005 ο ΣΕΓΑΣ αποφάσισε να διακόψει τη διεξαγωγή των εθνικών κατηγοριών, εξαιτίας των πολλών εξόδων της διοργάνωσης. Έκτοτε δεν έχει διεξαχθεί ξανά πανελλήνια διοργάνωση στα πλαίσια του διασυλλογικού πρωταθλήματος, όμως συνεχίζει να διεξάγεται σε ομίλους υπό τις τοπικές επιτροπές.

## Παραπομπές


## Πηγές
* Ψηφιακό αρχείο Αθλητικής Ηχούς

*
Σ